  Виталий Пронин Удмуртиысь калык художник Анатолий Русских 75 аресаз тазалыкез вылэ ӧз ӝӧжтӥськылы, солэн трос малпанъёсыз но ужъёсыз вал али.Со висъяськиз мур пуштросо ужъёсыныз, пейзаж жанрез юнматэменыз, лачмыт сямыныз. Со нокинэн ӧз даллашылы, но котькуд учыръя, юанъя вал аслаз малпанэз. Анатолий Тихонович котькуд суредаз сямен данъяз вордӥськем палъёссэ. Картинаосысьтыз адӟыны луэ Ува ёросысь Выль Мултан черкогуртысь бусыосты, ульчаосты, возьёсты, шунды ӝужамез но инкуазьлэсь вошъяськемзэ.Ми соин матысь эшъёс вал. Арнялы быдэ сямен пумиськылӥм, я со лыктоз Иже, мастерскоям, я мон ширтӥсько дораз. 23-тӥ шуркынмонэ нош ик мыныны кулэ вал Выль Мултанэ. Отын Анатолий Тихоновичлэн галереяез усьтӥськыны кулэ вал. А. Русских туэ Ува ёрослэн дано муртэз луиз. Та нимен сое ӟечкыланы лыктыны дасяське вал Ува ёрослэн йырыз Владимир Головин.Инна нылыз мыным валлян жингыртӥз но шуиз: атай кулӥз. Мынам интыысьтым султэме но ӧз луы ни. Ӝытаз гинэ Анатолий Тихонович ӟигары ӧвӧл шуэм, нош уйин та дуннеен люкиськем ини. Та лякыт сямо адями улонысь но кошкиз шыпыт, изьыкуз, нокинлы люкетытэк, аляктытэк. Туж жаль, Анатолий Русских кадь бадӟым художникъёс улонысь кошко шуыса. Солэн улонэз, Инмарен кылдытэм дуннелэсь чеберзэ возьматэмез, чылкыт сюлэмо луэмез мукет художникъёслы но адӟем карымон луэ.Пётр Ёлкин, Россииысь дано художник Туспуктэмез: kopernick.ru  